6. โครงการในอนาคต

ธุรกิจการให้บริการระบบโทรคมนาคม

6.1 บริษัท อคิวเมนท์ จำกัด

1. โครงการบริหารระบบซ่อมบำรุงเครือข่ายโทรคมนาคม

จากการที่บริษัทประสบความสำเร็จอย่างสูงในการบริหารงานซ่อมบำรุงระบบเครือข่ายโทรศัพท์สาธารณะทางไกลชนบทให้กับ
ทศท ซึ่งได้รับการยอมรับในคุณภาพการบริการเป็นอย่างดี
รวมทั้งแนวโน้มของการขยายงานเครือข่ายโทรคมนาคมของผู้ให้บริการโทรศัพท์พื้นฐานที่มีอัตราการขยายงานสูงอย่างต่อเนื่อง
ในขณะที่ผู้ให้บริการโทรศัพท์พื้นฐานเองไม่มีนโยบายในการเพิ่มบุคลากร
รวมทั้งบางแห่งยังมีนโยบายการลดขนาดองค์กร ด้วยการลดบุคลากรอีกด้วย
จึงเป็นโอกาสให้บริษัทมีช่องทางในการขยายขอบข่ายการให้บริการบริหารงานดูแล
และซ่อมบำรุงระบบเครือข่ายโทรคมนาคมให้แก่ ผู้ให้บริการโทรศัพท์พื้นฐาน
(Telecommunication Operators) รวมทั้งผู้ให้บริการโทรศัพท์เคลื่อนที่
ที่มีความต้องการพัฒนาขีดความสามารถในการให้บริการต่างๆ แก่ลูกค้า
ซึ่งเป็นธุรกิจที่มีแนวโน้มการเติบโตที่ค่อนข้างสูง

โดยบริษัทมีแผนการให้บริการเป็น 2 โครงการ คือ 1)
โครงการบริหารงานซ่อมบำรุงและดูแลรักษาเครือข่ายสื่อสารโทรคมนาคมขั้นพื้นฐาน
โดยในปัจจุบันอยู่ในระหว่างการเจรจารายละเอียดกับผู้ร่วมธุรกิจ
ซึ่งคาดว่าจะสามารถสรุปผลได้ประมาณ ต้นปี 2547 และ 2)
โครงการบริหารงานซ่อมบำรุงและดูแลรักษาเครือข่ายโทรศัพท์สาธารณะทั้งในเขตนครหลวงและเขตภูมิภาค
รวมถึงการดำเนินการจัดเก็บเหรียญ ส่งเงินรายได้ บำรุงรักษาตู้และเครื่องโทรศัพท์สาธารณะ
ซ่อมและบำรุงรักษาสายกระจาย รวมทั้งการพัฒนารูปแบบการให้บริการเสริมต่างๆ
ให้กับระบบโทรศัพท์สาธารณะทางไกลชนบท (TDMA) ซึ่งมีเครือข่ายประมาณ 2
แสนเครื่องทั่วประเทศอีกด้วย ซึ่งขณะนี้กำลังอยู่ในระหว่างการเจรจารายละเอียดของโครงการกับ
ทศท และคาดว่าจะสามารถเริ่มให้บริการประมาณปี 2547

2. โครงการเครือข่ายอินเตอร์เนตไร้สาย (Cyber Point)

เพื่อเป็นการส่งเสริมให้ประชาชนทั่วไปได้มีโอกาสในการพัฒนาความรู้ผ่านทางเครือข่ายอินเตอร์เนตได้อย่างทั่วถึง
รวมทั้งเป็นการรองรับเทคโนโลยีการสื่อสารข้อมูลแบบไร้สายที่มีแนวโน้มเป็นที่นิยมเพิ่มมากขึ้นในอนาคต
บริษัทจึงมีโครงการสร้างเครือข่ายอินเตอร์เนตไร้สายขึ้น ตามสถานบริการชุมชนต่างๆ เช่น
โรงแรม, ร้านอาหาร และ สนามบิน เป็นต้น
โดยบริษัทมีแผนการสร้างเครือข่ายให้สามารถครอบคลุมกรุงเทพและแหล่งท่องเที่ยวสำคัญทั่วประเทศ
ประมาณ 100 แห่ง ภายในปี 2547 และขยายเพิ่มเป็น 200 แห่ง ในปี 2548
ทั้งนี้จะเริ่มให้บริการได้ประมาณต้นปี 2547 และคาดว่าในปีแรกจะสามารถสร้างรายได้ประมาณ 13
ล้านบาท

6.2 บริษัท สมาร์ท ไฮเวย์ จำกัด

ชื่อโครงการ : โครงการให้บริการโทรศัพท์
และโทรสารทางไกลระหว่างประเทศราคาประหยัดผ่านเครือข่ายสื่อสารข้อมูลแบบ IP (เช่น
Leased Circuit หรือ Internet) หรือ Voice over IP (“VoIP”) ร่วมกับ กสท

ลักษณะโครงการ : เป็นโครงการให้บริการโทรศัพท์
และโทรสารทางไกลระหว่างประเทศราคาประหยัดผ่านเครือข่ายสื่อสารข้อมูลแบบ IP
ซึ่งสามารถใช้ได้กับเครื่องโทรศัพท์ธรรมดาและเครื่องโทรสารโดยไม่ต้องใช้อุปกรณ์เสริม

ประมาณการระยะเวลาเริ่มโครงการ : ปัจจุบันอยู่ในระหว่างการทดสอบประสิทธิภาพของอุปกรณ์
และคุณภาพของโครงข่ายต่างๆ ในการให้บริการ คาดว่าน่าจะสามารถให้บริการได้ภายในต้นปี
2547

มูลค่าโครงการ : 100 ล้านบาทต่อปี

ผลตอบแทนที่คาดว่าจะได้รับ : ประมาณ 10% ของมูลค่าโครงการ

6.3 บริษัท จัสมิน ซับมารีน เทเลคอมมิวนิเคชั่น จำกัด

บริษัทได้เสนอ ทศท
ขอนำวงจรในโครงข่ายเคเบิ้ลใยแก้วนำแสงใต้น้ำทั้งโครงการฝั่งทะเลตะวันออกและฝั่งทะเลตะวันตกในส่วนที่เหลือจากการส่งมอบและใช้งานของ
ทศท ไปแสวงหารายได้ โดยแบ่งส่วนแบ่งรายได้ให้ ทศท
ซึ่งได้รับความเห็นชอบจากคณะกรรมการของ ทศท แล้วเมื่อวันที่ 18 ธันวาคม 2546
และคาดว่าจะสามารถเริ่มให้บริการได้ตั้งแต่ต้นปี 2547 เป็นต้นไป จนถึงสิ้นสุดระยะเวลาสัมปทานปี
2554 โดยมีกลุ่มลูกค้าเป้าหมายเป็นองค์กรที่ให้บริการโทรศัพท์พื้นฐาน โทรศัพท์มือถือ อินเทอร์เน็ต
องค์กรขนาดใหญ่ที่มีสาขาอยู่ต่างจังหวัด เป็นต้น ที่ต้องการช่องสัญญาณสำรองที่มีเสถียรภาพสูง
สำหรับอุปกรณ์ในโครงข่ายที่มีความจำเป็นต้องติดตั้งเพิ่มเติม
บริษัทจะเป็นผู้ลงทุนเพื่อขยายวงจรรองรับการใช้งานที่เพิ่มขึ้นของลูกค้าที่มาใช้บริการวงจรเช่า
และการให้บริการนี้จะช่วยให้บริษัทมีรายได้ใหม่เพิ่มขึ้นจากเดิมที่ได้รับจากงานสัมปทาน

6.4 บริษัท ทีทีแอนด์ที จำกัด (มหาชน)

บริษัทฯ มีแผนที่จะเพิ่มรายได้และพัฒนาการให้บริการให้มีประสิทธิภาพ
เพื่อรองรับการเปิดเสรีโทรคมนาคมที่จะเกิดขึ้นในเร็ว ๆ นี้ อาทิ

1. การขยายบริการโทรศัพท์สาธารณะเพิ่มขึ้น โดยมีโครงการขยายจำนวนเครื่องเพิ่มขึ้น
รวมทั้งการปรับให้โทรศัพท์สาธารณะรองรับการใช้งานผ่านบัตรโทรศัพท์ได้ด้วย
จากที่ในปัจจุบันเป็นระบบหยอดเหรียญเท่านั้น

2. บริการ NGN (Next Generation Network) บริษัทฯ มีแผนที่จะลงทุนในระบบ NGN
เพื่อให้สามารถให้บริการที่หลากหลายมากขึ้น เช่น

- การให้บริการโทรศัพท์ระบบ IP (Internet Protocol)

- บริการ ICW (Internet Call Waiting)
เป็นบริการที่สามารถแจ้งเตือนว่ามีโทรศัพท์เข้ามาหาผู้เช่า ขณะที่ผู้เช่าใช้อินเตอร์เน็ตอยู่
ซึ่งผู้เช่าสามารถเลือกที่จะรับสาย โอนสายไปยังเลขหมายอื่น หรือ ไม่รับสายได้

- บริการ Unified Messaging เป็นบริการที่รวมระบบสื่อสารหลายๆ
รูปแบบให้ผู้ใช้สามารถเลือกได้ตามความเหมาะสม เช่น สามารถรับโทรสารทางอีเมล์ ส่ง
Voicemail ไปที่อีเมล์ การเช็คอีเมล์ผ่านโทรศัพท์ เป็นต้น

- IP Centrex เป็นบริการที่ทำให้ลูกค้าไม่จำเป็นต้องมีระบบตู้สาขาเป็นของตนเอง

- Single Number บริการติดต่อสื่อสารที่ผู้ใช้บริการจะมีเลขหมายเดียวเท่านั้น
ซึ่งจะต่อไปยังปลายทางที่ผู้ใช้กำหนดเอง

3. ระบบบริการลูกค้า บริษัทฯ มีแผนที่จะพัฒนาและปรับปรุงระบบบริการลูกค้า เช่น
ระบบการจัดทำบิลโทรศัพท์ ระบบ Call Center
เพื่อตอบสนองความต้องการของลูกค้าที่หลากหลายขึ้น

4. ระบบเชื่อมโยงโครงข่าย เพื่อรองรับการเปิดเสรีโทรคมนาคม บริษัทฯ
ได้เตรียมการพัฒนาระบบต่างๆ เพื่อรองรับการคิดค่าเชื่อมโยงโครงข่าย (Interconnection
Charge)

6.5 บริษัท จัสมิน สมาร์ทช็อป จำกัด

ในปี 2547 บริษัทมีแผนที่จะขายกลุ่มผลิตภัณฑ์ใหม่ เพื่อเพิ่มยอดขายในสาขาต่างๆ ที่มีอยู่
โดยจะเน้นผลิตภัณฑ์ที่อำนวยความสะดวกสบายสำหรับชีวิตสมัยใหม่ เช่น PDA หรือ Pocket PC
Phone, Security Phone, กล้องติจิตอล เป็นต้น นอกจากนี้ บริษัทยังหาโอกาสเปิดร้าน Nokia
Shop เพิ่ม และเพิ่มจำนวนลูกค้าขายตรงในองค์กรต่างๆ อีกด้วย

6.6 บริษัท สยามเทลเทค คอมพิวเตอร์ จำกัด

บริษัทยังคงมุ่งดำเนินงานในธุรกิจการจัดหา ออกแบบ ติดตั้งระบบคอมพิวเตอร์แบบเบ็ดเสร็จ
(Turn-Key) โดยยังคงเน้นกลุ่มลูกค้าที่เป็นหน่วยงานราชการ รัฐวิสาหกิจ และบริษัทในเครือ
รวมถึง บริษัท ทีทีแอนด์ที จำกัด (มหาชน) โดยมีโครงการที่คาดว่าจะเข้าร่วมประมูลในปี 2547
อาทิเช่น

- โครงการพัฒนาระบบใบแจ้งค่าใช้บริการโทรคมนาคม ของ บริษัท กสท โทรคมนาคม จำกัด
(มหาชน)

- โครงการพัฒนาระบบ Customer Relationship Management ของบริษัท กสท โทรคมนาคม
จำกัด (มหาชน)

6.7 บริษัท ที.เจ.พี เอ็นจิเนียริ่ง จำกัด

1. โครงการ 500,000 เลขหมาย ของบริษัท ทศท คอร์ปอเรชั่น จำกัด (มหาชน)

เป็นโครงการขยายการให้บริการโทรศัพท์พื้นฐาน โดยใช้โครงข่ายแบบ Super Node และ
Access Node
ประกอบด้วยการจัดหาและติดตั้งอุปกรณ์ข่ายสายเคเบิ้ลใยแก้วนำแสงและเคเบิ้ลทองแดง
คาดว่าจะออกประกวดราคาในไตรมาสแรกของปี 2547 และ บริษัทฯ
จะมีรายได้จากโครงการประมาณ 20-40 ล้านบาท
แต่ความไม่แน่นอนของโครงการนี้ขึ้นอยู่กับการพิจารณาของคณะกรรมการ บริษัท ทศท คอร์ปอเรชั่น
จำกัด (มหาชน) ชุดใหม่

2. โครงการระบบสื่อสัญญาณ ของบริษัท กสท โทรคมนาคม จำกัด(มหาชน)

เป็นโครงการขยายระบบสื่อสัญญาณความเร็วสูง SDH โดยรับงานจากบริษัทพันธมิตรที่ประมูลงานได้
บริษัท ที.เจ.พี. เอ็นจิเนียริ่ง จำกัด รับผิดชอบในส่วนการติดตั้งเคเบิ้ลใยแก้วนำแสงมูลค่าประมาณ
1,000 ล้านบาท ผลตอบแทนประมาณ 12% ปัจจัยที่มีผลต่อความเป็นไปได้ของโครงการนี้คือ
ราคาค่าก่อสร้าง ซึ่งอาจมีการตัดราคาจากคู่แข่ง

3. โครงการบำรุงรักษาข่ายสายตอนนอกของผู้ให้บริการโทรคมนาคม

เป็นโครงการปรับปรุงข่ายสายเดิมของ บริษัท ทศท คอร์ปอเรชั่น จำกัด(มหาชน)
โครงการละไม่เกิน 10 ล้านบาท โดยทะยอยออกประมูล
ประมาณการรายได้จากโครงการนี้ประมาณ 50 ล้านบาท

4. โครงการรื้อย้ายแนวท่อร้อยสายและเคเบิ้ลต้นทางของ บริษัท ทศท คอร์ปอเรชั่น
จำกัด(มหาชน)

โครงการนี้เป็นงานส่วนหนึ่งของโครงการระบบขนส่งมวลชน กรุงเทพมหานคร
ส่วนขยายสุขุมวิทตอนที่ 1 และ 2
มีวัตถุประสงค์เพื่อรื้อย้ายแนวท่อร้อยสายและเคเบิ้ลต้นทางจากท่อร้อยสายเดิม
ตลอดแนวเกาะกลางถนนสุขุมวิท
เพื่อให้ไม่เป็นอุปสรรคต่อการสร้างฐานรากของโครงการระบบขนส่งมวลชน
มูลค่าโครงการทั้งสองตอนประมาณ 240 ล้านบาท คาดว่าบริษัทจะได้รับส่วนแบ่งประมาณ 90
ล้านบาท ช่องทางการรับงานโครงการนี้
บริษัทใช้วิธีเสนอเทคนิคการทำงานที่ต้องอาศัยความชำนาญพิเศษและราคาที่แข่งขันได้ตลอดจนให้คำปรึษาการแก้ปัญหาและอุปสรรคต่างๆที่ปรากฏอยู่ในเอกสารประกวดราคา

5. โครงการสร้างบ่อพักและท่อร้อยสายใต้ดินของการไฟฟ้านครหลวง

โครงการนี้เป็นโครงการที่ต้องดำเนินการพร้อมกับโครงการในข้อ 4 มีวงเงินทั้งหมดประมาณ 200
ล้านบาท เนื่องจากงานนี้จะต้องสร้างขนานไปกับท่อร้อยสายของข้อ 4
เพื่อหลีกเลี่ยงปัญหาการประสานงานระหว่างกันจึงเป็นโอกาสให้บริษัทเสนอตัวเพื่อรับงานส่วนนี้
คาดว่าจะได้รับส่วนแบ่งประมาณ 50-80 ล้านบาท